VSC Sklep I R 9/2023
Sodna praksa višjih sodišč, 2023-10-26

mag. Miran Pritekelj (preds.), Nataša Gregorič (poroč.), Karolina Pečnik

spor o pristojnosti - območje krajevne pristojnosti okrajnih sodišč

Območje krajevne pristojnosti okrajnih sodišč je skladno s tretjim odstavkom 114. člena Zakona o sodiščih (v nadaljevanju ZS) določeno s katastrskimi občinami.

Za odločanje v tej izvršilni zadevi je pristojno Okrajno sodišče v Žalcu.

1. Okrajno sodišče v Žalcu, pri katerem je upnik vložil predlog za izvršbo za izterjavo denarne terjatve na denarna sredstva pri organizacijah za plačilni promet in na dolžnikove premičnine, se je, še pred odločitvijo o predlogu za izvršbo, izreklo za krajevno nepristojno, ker je štelo, da dolžnikovo stalno prebivališče na naslovu Prelska .., Velenje ne sodi v območje tega sodišča, ampak v območje Okrajnega sodišča v Velenju. Po pravnomočnosti sklepa je izvršilno zadevo odstopilo Okrajnemu sodišču v Velenju.

2. Okrajno sodišče v Velenju je v skladu s prvim odstavkom 24. člena in prvim odstavkom 25. člena Zakona o pravdnem postopku (v nadaljevanju ZPP), ki ga je v postopku izvršbe uporabiti na podlagi 15. člena Zakona o izvršbi in zavarovanju (ZIZ) sprožilo spor o pristojnosti, ker je ocenilo, da je za odločanje v konkretnem primeru krajevno pristojno Okrajno sodišče v Žalcu. Navedlo je, da naselje Prelska sodi v katastrsko občino Prelska, ki spada pod krajevno pristojnost Okrajnega sodišča v Žalcu.

3. Sodišče druge stopnje ugotavlja, da je za odločanje v tej zadevi krajevno pristojno Okrajno sodišče v Žalcu.

4. Okrajno sodišče v Velenju utemeljeno zavrača svojo pristojnost. Območje krajevne pristojnosti okrajnih sodišč je skladno s tretjim odstavkom 114. člena Zakona o sodiščih (v nadaljevanju ZS) določeno s katastrskimi občinami. Po določbi četrtega odstavka 114. člena ZS bi morala Vlada Republike Slovenije z uredbo določiti katastrske občine, ki obsegajo območje posameznega okrajnega sodišča, vendar pa takšna uredba še ni bila sprejeta, zato so katastrske občine, ki spadajo pod določen sodni okraj, še vedno določene z Zakonom o postopku za ustanovitev, združitev oziroma spremembo območij občine ter območij občin (v nadaljevanju ZPUZSO). Navedeni zakon je bil sicer razveljavljen z Zakonom o ustanovitvi občin ter določitvi njihovih območij (v nadaljevanju ZUODNO), ki pa katastrskih občin ne določa, zato pri določanju območja krajevne pristojnosti ni relevanten.

5. Iz javno dostopnih podatkov Ministrstva za okolje in prostor, Geodetska uprava Republike Slovenije, PISO izhaja, da naselje Prelska, sicer s pošto Velenje, sodi v katastrsko občino Prelska, ta pa skladno s 65. točko 8. člena ZPUZSO sodi v občino Žalec.

6. Ker je za odločitev o predlogu za izvršbo denarne terjatve na dolžnikova denarna sredstva pri organizacijah za plačilni promet krajevno pristojno sodišče, na območju katerega ima dolžnik stalno oziroma začasno prebivališče (prvi odstavek 100. člena ZIZ) in ker je upnik v predlogu za izvršbo navedel dolžnikovo stalno prebivališče P., V., ki leži na območju Okrajnega sodišča v Žalcu, je za odločanje v tej zadevi pristojno Okrajno sodišče v Žalcu.

Zakon o sodiščih (1994) - ZS  - člen 114, 114/3, 114/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

VSRS Sklep I R 204/2023, enako tudi VSRS Sklep I R 203/2023